ET Euroopa Liidu Teataja L 12/11

KOMISJONI DELEGEERITUD MÄÄRUS (EL) 2018/66,

29. september 2017,

millega täiendatakse Euroopa Parlamendi ja nõukogu määrust (EL) 2016/1011 ning täpsustatakse, kuidas tuleb hinnata finantsinstrumentide (v.a tuletisinstrumendid) nimiväärtust, tuletisinstrumentide tinglikku väärtust ja investeerimisfondide varade puhasväärtust

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 20 lõike 6 punkti a,

ning arvestades järgmist:

(1) Selliste finantsinstrumentide, finantslepingute või investeerimisfondide koguväärtus, mille puhul järgitakse võrdlusalust, on peamine kriteerium, mille alusel see võrdlusalus liigitatakse vastavalt määrusele (EL) 2016/1011 kriitilise tähtsusega, oluliseks või ebaoluliseks võrdlusaluseks. Seepärast on vaja, et finantsinstrumentide (v.a tuletisinstrumendid) nimiväärtus, tuletisinstrumentide tinglik väärtus ja investeerimisfondide varade puhasväärtus arvutataks kogu liidus ühte moodi, et tagada liikmesriikides ühtne võrdlusaluste liigitamine ja määruse (EL) 2016/1011 ühetaoline kohaldamine.

(2) Seetõttu tuleks võrdlusaluste usaldusväärsuse tagamiseks finantsinstrumentide (v.a tuletisinstrumendid) nimiväärtus, tuletisinstrumentide tinglik väärtus ja investeerimisfondide varade puhasväärtus arvutada, kasutades regulatiivandmeid, kui need on kättesaadavad.

(3) Finantsinstrumentide, finantslepingute või investeerimisfondide koguväärtus tuleks arvutada, võttes arvesse nii otsest seost nende finantsinstrumentide, finantslepingute või investeerimisfondidega kui ka võrdlusaluse kaudset järgimist, kui võrdlusalus kuulub võrdlusaluste kombinatsiooni. Kui finantsinstrumendi, finantslepingu või investeerimisfondi puhul järgitakse mitut võrdlusalust, on asjakohane võtta selliste finantsinstrumentide, finantslepingute ja investeerimisfondide koguväärtuse arvutamisel, mille puhul võrdlusalust järgitakse, seda asjaolu arvesse, sest need finantstooted ei sõltu ainult ühest võrdlusalusest. Järelikult tuleks täpsustada koguväärtuse arvutamist võrdlusaluste kaudse järgimise korral, et see oleks kogu liidus otseselt kohaldatav ja väärtus ühtselt mõõdetav,

ON VASTU VÕTNUD KÄESOLEVA MÄÄRUSE:

Artikkel 1

Finantsinstrumentide (v.a tuletisinstrumendid) ja ühiseks investeerimiseks loodud ettevõtja osakute nimiväärtus

Finantsinstrumentide (v.a tuletisinstrumendid) ja ühiseks investeerimiseks loodud ettevõtja osakute nimiväärtus on komisjoni delegeeritud määruse (EL) 2017/585 (2) lisa tabeli 3 andmeväljal 14 osutatud emiteeritud nimiväärtus kokku, väljendatuna rahas.

Artikkel 2

Tuletisinstrumentide tinglik väärtus

Määruse (EL) 2016/1011 artikli 20 lõike 6 punktis a osutatud tuletisinstrumentide tinglik väärtus on komisjoni delegeeritud määruse (EL) 2017/104 (3) lisa tabeli 2 andmeväljal 20 osutatud tinglik väärtus. Kui see tinglik väärtus on aga negatiivne, on tinglik väärtus võrdne absoluutväärtusega.

Krediidituletisinstrumendi indeksi tehingute korral kohaldatakse tingliku väärtuse suhtes indekseerimistegurit, mis on tuletatud delegeeritud määruse (EL) 2017/104 lisa tabeli 2 andmevälja 89 põhjal.

Artikkel 3

Ühiseks investeerimiseks loodud ettevõtjate varade puhasväärtus

Määruse (EL) 2016/1011 artikli 20 lõike 6 punktis a osutatud ühiseks investeerimiseks loodud ettevõtjate varade puhasväärtus on üks järgmistest:

a) Euroopa Parlamendi ja nõukogu direktiivi 2009/65/EÜ (4) kohaldamisalasse kuuluvate ühiseks investeerimiseks loodud ettevõtjate korral selle direktiivi artikli 68 lõikes 2 osutatud värskeimas aasta- või poolaastaaruandes kajastatud varade puhasväärtus osaku kohta, mis on korrutatud osakute arvuga;

b) Euroopa Parlamendi ja nõukogu direktiivi 2011/61/EL (5) kohaldamisalasse kuuluvate ühiseks investeerimiseks loodud ettevõtjate korral komisjoni delegeeritud määruse (EL) nr 231/2013 (6) artikli 104 lõike 1 punktis c osutatud värskeim kättesaadav varade puhasväärtus.

Artikkel 4

Alternatiivsete summade ja väärtuste kasutamine

Kui summad või väärtused selliste artiklites 1, 2 ja 3 osutatud finantsinstrumentide, finantslepingute või investeerimisfondide koguväärtuse arvutamiseks, mille puhul järgitakse võrdlusalust, ei ole kättesaadavad või täielikud, arvutatakse määruse (EL) 2016/1011 artikli 20 lõike 1 punktis a osutatud koguväärtus ja artikli 24 lõike 1 punktis a osutatud keskmine koguväärtus, kasutades alternatiivseid summasid või väärtusi, sealhulgas lähendid ning summad või väärtused, mis pärinevad erateabeandjatelt, või avatud intressiandmed, mille turukorraldajad on arvutanud ja avaldanud, tingimusel et need lähendid ja summad või väärtused on piisavalt hea mainega ja piisavalt usaldusväärsed.

Alternatiivseid summasid või andmeid kasutav haldur arvutab koguväärtuse kättesaadavate andmete põhjal oma võimaluste piires ja nii hästi, kui ta suudab.

Kui alternatiivseid summasid või andmeid kasutav haldur teavitab pädevat asutust kooskõlas määruse (EL) 2016/1011 artikli 24 lõikega 3, esitab ta sellele pädevale asutusele kirjalikult kasutatud andmeallikate kirjelduse.

Artikkel 5

Vääring

Artiklites 1, 2 ja 3 osutatud summad ja väärtused väljendatakse eurodes. Kui vaja, summad või väärtused konverteeritakse, kasutades Euroopa Keskpanga avaldatud euro päevast baaskurssi.

Artikkel 6

Võrdlusaluse kaudne järgimine võrdlusaluste kombinatsiooni korral

Kui võrdlusalus kuulub võrdlusaluste kombinatsiooni ja seda järgitakse kaudselt, on määruse (EL) 2016/1011 artikli 20 lõikes 1 ja artikli 24 lõike 1 punktis a osutatud künniste kohaldamisel summa või väärtus üks järgmistest:

a) juhul kui võrdlusaluse kaalu võrdlusaluste kombinatsioonis on selgelt täpsustatud või kui seda on võimalik muu kättesaadava teabe põhjal ligikaudselt hinnata, see kaal protsentides, korrutatuna asjaomase finantsinstrumendi või investeerimisfondi koguväärtuse, väärtuse või keskmise väärtusega, nagu on asjakohane;

b) juhul kui võrdlusaluse tegelikku kaalu võrdlusaluste kombinatsioonis ei ole täpsustatud või kui seda ei ole võimalik ligikaudselt hinnata, asjaomase finantsinstrumendi või investeerimisfondi koguväärtus, väärtus või keskmine väärtus, nagu on asjakohane, jagatuna võrdlusaluste kombinatsiooni kuuluvate võrdlusaluste arvuga.

Artikkel 7

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 29. september 2017 Komisjoni nimel president Jean-Claude JUNCKER

(1) ELT L 171, 29.6.2016, lk 1.

(2) Komisjoni 14. juuli 2016. aasta delegeeritud määrus (EL) 2017/585, millega täiendatakse Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad finantsinstrumentide võrdlusandmete standardeid ja vorme ning tehnilisi meetmeid, mis on seotud ESMA ja pädevate asutuste kehtestatava korraga (ELT L 87, 31.3.2017, lk 368).

(3) Komisjoni 19. oktoobri 2016. aasta delegeeritud määrus (EL) 2017/104, millega muudetakse delegeeritud määrust (EL) nr 148/2013, millega täiendatakse Euroopa Parlamendi ja nõukogu määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta seoses regulatiivsete tehniliste standarditega, millega määratakse kindlaks kauplemisteabehoidlale esitatav miinimumteave (ELT L 17, 21.1.2017, lk 1).

(4) Euroopa Parlamendi ja nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta (ELT L 302, 17.11.2009, lk 32).

(5) Euroopa Parlamendi ja nõukogu 8. juuni 2011. aasta direktiiv 2011/61/EL alternatiivsete investeerimisfondide valitsejate kohta, millega muudetakse direktiive 2003/41/EÜ ja 2009/65/EÜ ning määruseid (EÜ) nr 1060/2009 ja (EL) nr 1095/2010 (ELT L 174, 1.7.2011, lk 1).

(6) Komisjoni 19. detsembri 2012. aasta delegeeritud määrus (EL) nr 231/2013, millega täiendatakse Euroopa Parlamendi ja nõukogu direktiivi 2011/61/EL seoses erandite, üldiste tegutsemistingimuste, depositooriumide, finantsvõimenduse, läbipaistvuse ja järelevalvega (ELT L 83, 22.3.2013, lk 1).